b'\n_START_ARTICLE_\nSenov\xc4\x97s Hadramautas\n_START_SECTION_\nGeografija\n_START_PARAGRAPH_\nHadramautas buvo did\xc5\xbeiausias Senov\xc4\x97s Jemeno regionas, nusidriek\xc4\x99s palei pietin\xc4\x99 Arabijos pusiasalio pakrant\xc4\x99. Hadramauto kult\xc5\xabrinis ir politinis centras buvo kalnuotose vietov\xc4\x97se ties vadi Irma, kur koncentravosi pagrindiniai miestai, pirmiausia sostin\xc4\x97 \xc5\xa0abvatas, ta\xc4\x8diau Hadramautas konroliavo ilg\xc4\x85 paj\xc5\xabrio ruo\xc5\xbe\xc4\x85, kur stipriausias uostas buvo Qana.\n_START_SECTION_\nIstorija\n_START_PARAGRAPH_\nKaip ir kitos Senov\xc4\x97s Jemeno valstyb\xc4\x97s Hadramautas konsolidavo savo vald\xc5\xbei\xc4\x85 tikriausiai I t\xc5\xabkst. pr. m. e. prad\xc5\xbeioje, o VIII a. pr. m. e. pastatyta sostin\xc4\x97 \xc5\xa0abvatas. Atokesn\xc4\x97 pad\xc4\x97tis kit\xc5\xb3 valstybi\xc5\xb3 at\xc5\xbevilgiu nul\xc4\x97m\xc4\x97 tai, kad Hadramautas ilgai i\xc5\xa1saugojo nepriklausomyb\xc4\x99. Po to, kai VII a. pr. m. e. kaimynin\xc4\xaf Ausan\xc4\x85 nusiaub\xc4\x97 Saabos valdovo Kariba-il Vataro kariuomen\xc4\x97, Hadramautas buvo priverstas pripa\xc5\xbeinti Saabos hegemonij\xc4\x85. Nepaisant to, valstyb\xc4\x97 i\xc5\xa1saugojo nepriklausomyb\xc4\x99, ir pl\xc4\x97t\xc4\x97 savo \xc4\xaftak\xc4\x85 \xc4\xaf vakarus. V a. pr. m. e. ji jau kontroliavo dabartinio Omano vakarines teritorijas, kur suklest\xc4\x97jo kitas svarbus uostas\xc2\xa0\xe2\x80\x93 Sumhuramas_NEWLINE_V a. pr. m. e. sugriuvus Maribo u\xc5\xbetvankai ir Saaboje prasid\xc4\x97jus nelaim\xc4\x97ms, Hadramautas \xc4\x97m\xc4\x97 konkuruoti d\xc4\x97l prekybos su kitomis i\xc5\xa1kilusiomis Jemeno valstyb\xc4\x97mis\xc2\xa0\xe2\x80\x93 Mainu ir Katabanu._NEWLINE_I a. pr. m. e. klajokliai himjaritai suk\xc5\xabr\xc4\x97 Pirm\xc4\x85j\xc4\x85 Himjaro imperij\xc4\x85, kuri kontroliavo did\xc5\xbei\xc4\x85j\xc4\x85 dal\xc4\xaf Senov\xc4\x97s Jemeno. Himjarui atiteko ir vakarin\xc4\x97s Hadramauto teritorijos, ta\xc4\x8diau nepriklausomyb\xc4\x97 i\xc5\xa1saugota. Kuomet II a. Himjaras subyr\xc4\x97jo, Hadramautas ne tik susigr\xc4\x85\xc5\xbeino buvusias teritorijas, bet ir okupavo kaimynin\xc4\xaf Kataban\xc4\x85, trumpam tapdamas stipriausia valstybe. Himjarui v\xc4\x97l sustipr\xc4\x97jus, IV a. Hadramautas galutinai nebeteko nepriklausomyb\xc4\x97s. Himjaro vald\xc5\xbeioje jis i\xc5\xa1liko iki VI a., t. y. iki Aksumo imperijos \xc4\xafsigal\xc4\x97jimo._NEWLINE_Po islamizacijos VII a. regionas i\xc5\xa1liko kaip atskiras kult\xc5\xabrinis-istorinis vienetas Jemene, ir i\xc5\xa1laik\xc4\x97 savo pavadinim\xc4\x85 Hadramautas.'